Lewis soek glo salaris van R900 m. by Mercedes | Netwerk24
28 Januarie 2020 06:08
Vroeër vandeesmaand het die Italiaanse publikasie Gazzetta dello Sport berig dat Hamilton ingestem het tot ’n nuwe tweejaarkontrak met Mercedes. Die kontrak moes nog net onderteken word.
Lewis Hamilton se toekoms by Mercedes is nog onseker. Foto: Getty Images
Daardie berig het gevolg kort nadat Verstappen ’n nuwe langtermynkontrak (tot die einde van 2023) met Red Bull gesluit het.
Nou, as die gerugte in die F1-kuipe waar is, is Hamilton egter nie meer bereid om Mercedes se oorspronklike kontrakaanbod te aanvaar nie, want hy soek meer geld.
Daar word gegis dat Mercedes se spanbaas, Toto Wolff, probeer het om Verstappen na Mercedes te lok toe daar sprake was dat Hamilton moontlik ná die 2020-seisoen by Ferrari sou aansluit.
Maar met Verstappen wat nou vir lank vas is by Red Bull, het Wolff nie ander opsies vir ’n ster-renjaer in sy span nie en dít gee Hamilton skielik baie meer bedingingsmag.
Die Spaanse dagblad Marca beweer dat Hamilton nie net meer geld by Mercedes soek nie, maar ook ’n vierjaar- pleks van ’n tweejaarkontrak.
Dié publikasie sê die 35-jarige Hamilton dring aan op ’n salaris van €55 miljoen per jaar (sowat R881 miljoen), terwyl hy tans €42 miljoen (R672 miljoen) per jaar verdien.
Daar is glo ook ander klousules in die kontrak wat probleme skep, soos Mercedes se aandrang dat Hamilton ná die einde van sy F1-loopbaan as “ambassadeur” vir die Duitse vervaardiger sal bly optree.
Met Ferrari wat nog nie besluit het oor die toekoms van Sebastian Vettel nie, sal Mercedes vinnig dié haakplekke moet uitstryk as hy sy Britse ster nie aan die Italiaanse span wil afstaan nie.
Meer oor: F1 | Lewis Hamilton | Mercedes | Formule Een | Motorsport
Midde-Ooste kry dalk derde GP